text: Hans Christian Thoning vender tilbage til Christiansborg
  26 november 2015 kl. 05.55
  Det tidligere folketingsmedlem Hans Christian Thoning (V) gør comeback på Christiansborg, da han overtager Carl Holsts (V) plads.
  Det var lidt af en bet for Hans Christian Thoning (V), da han efter folketingsvalget den 18. juni i år måtte konstatere, at otte år i Folketinget fik en brat ende. Ved valget fik Hans Christian Thoning 6800 personlige stemmer, og han fik derfor lige nøjagtig ikke klemt sig ind i folketinget, da Venstre gik fra syv til fem mandater i Sydjyllands Storkreds, og Hans Christian Thoning kun fik sjetteflest stemmer i kredsen.
  Derfor blev Hans Christian Thoning førstesuppleant i Sydjyllands Storkreds – en position, som Hans Christian Thoning fortalte TV SYD i august, at han ville udnytte.
   - Frem mod det næste valg vil jeg arbejde aktivt for at varetage lokalområdets interesser, hvor jeg vil bruge mit netværk inde på Christiansborg, fortalte Hans Christian Thoning dengang.
  Nu kommer Hans Christian Thoning dog endnu tættere på netværket. Carl Holst (V) meldte onsdag ud, at han tager orlov fra Folketinget, og det betyder, at Hans Christian Thoning som førstesuppleant gør comeback på Christiansborg.
  Hans Christian Thoning stillede op til folketingsvalget i Vardekredsen. Han er tidligere borgmester i Blåvandshuk Kommune og viceborgmester i Varde Kommune.
  Hans Christian Thoning har første arbejdsdag på Christiansborg næste fredag - den 4. december.
  Se her en kommentar fra Hans Christian Thoning
  
  